empirisme
Store norske leksikon,Religion og filosofi,Filosofiens fagdisipliner,Metafysikk
Empirisme, også kalt erfaringslære eller erfaringsfilosofi, er læren om at alle påstander om virkeligheten skal ha sitt grunnlag i erfaringen og at den er vår eneste kunnskapskilde. Det motsatte av empirisme er rasjonalisme. Hvis erfaringen tenkes utelukkende som sansing, kalles empirisme for sensualisme.
Representanter for empirismen finnes i antikken, for eksempel hos stoikerne, og i middelalderen, for eksempel hos William Ockham. Roger Bacon regnes ofte som grunnleggeren av den moderne empirismen. Empirismen som filosofisk retning er fremfor alt knyttet til de britiske empiristene på 1600- og 1700-tallet, først og fremst John Locke, George Berkeley og David Hume. Andre typiske representanter er John Stuart Mill og Ernst Mach. Les mer i Store norske leksikon logisk positivisme positivisme